DA Den Europæiske Unions Tidende C 13/30

Sag anlagt den 3. november 2010 — Den Franske Republik mod Kommissionen

(Sag T-516/10)

()

2011/C 13/59

Processprog: fransk

Parter

Sagsøger: Den Franske Republik (ved E. Belliard, G. de Bergues og B. Cabouat, som befuldmægtigede)

Sagsøgt: Europa-Kommissionen

Sagsøgerens påstande

— Kommissionens beslutning K(2010) 5724 endelig af 23. august 2010 om anvendelse af finansielle korrektioner på den del af støtten fra udviklingssektionen i EUGFL, der vedrører EU-initiativprogrammet CCI 2000.FR.060.PC.001 (Frankrig — Leader+), annulleres.

— Europa-Kommissionen tilpligtes at betale sagens omkostninger.

Søgsmålsgrunde og væsentligste argumenter

Sagsøgeren har i stævningen nedlagt påstand om annullation af Kommissionens beslutning K(2010) 5724 endelig af 23. august 2010 om anvendelse af finansielle korrektioner på den del af støtten fra udviklingssektionen i EUGFL, der vedrører EU-initiativprogrammet CCI 2000.FR.060.PC.001 (Frankrig — Leader+). Det bestemmes i beslutningen, at den støtte fra udviklingssektionen i EUGFL, som er blevet bevilget i henhold til Kommissionens beslutning K(2001) 2094 af 7. august 2001, for så vidt angår udgifter, der er afholdt under EU-initiativprogrammet Leader+ i Frankrig, nedsættes med 7 437 217,61 EUR.

Sagsøgeren har principalt gjort gældende, at den anfægtede beslutning skal annulleres, fordi Kommissionen har fortolket og anvendt artikel 9, litra l), og artikel 32, stk. 1, tredje afsnit, i forordning nr. 1260/1999 (1), forkert. Kommissionen har nemlig fastslået, at de lokale aktionsgrupper (GAL) var de endelige støttemodtagere i henhold til EU-initiativprogrammet Leader+. Programmets endelige støttemodtagere er imidlertid ikke GAL, men de projektansvarlige. I modsætning til hvad Kommissionen har anført, behøvede den derfor ikke at forudfinansiere udgifter afholdt af de endelige støttemodtagere i henhold til EU-initiativprogrammet Leader+.

Subsidiært har sagsøgeren gjort gældende, at den anfægtede beslutning skal annulleres, da Kommissionen har tilsidesat princippet om beskyttelse af den berettigede forventning. Ved ikke at vedtage konklusioner efter den revision, der blev gennemført i april 2005, og derefter ikke at suspendere de pågældende udgifter, har Kommissionen således udvist en adfærd, som kunne give de franske myndigheder grund til at mene, at Kommissionen ikke anfægtede deres fortolkning af GAL's rolle, og at deres forvaltningssystem for udgiftsanmeldelse under alle omstændigheder ikke indeholdt betydelige mangler, som berettiger til en finansiel korrektion.

Sagsøgeren har mere subsidiært gjort gældende, at den anfægtede beslutning skal annulleres, da Kommissionen burde have fastsat en lavere finansiel korrektion. For det første har Kommissionen begået en fejl med hensyn til størrelsen af det beregningsgrundlag, som skal tages i betragtning for at beregne den finansielle korrektion på 5 %. For det andet har Kommissionen tilsidesat artikel 39, stk. 3, i forordning nr. 1260/1999 ved ikke at fastsætte en finansiel korrektion, som er proportionel med de økonomiske konsekvenser af de konstaterede svagheder.

(1) Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene (EFT L 161, s. 1).